open-index/open-wikipedia-markdown huggingface dataset:
Den sentralafrikanske økonomiske og monetære union

**Den sentralafrikanske økonomiske og monetære union** (fransk: *Communauté économique et monétaire de l'Afrique centrale, CEMAC*) er en monetær union mellom de seks sentralafrikanske landene Kamerun, Den sentralafrikanske republikk, Gabon, Republikken Kongo, Ekvatorial-Guinea og Tsjad. Unionen ble etablert i mars 1994, og har felles sentralbank; Sentralbanken for de sentralafrikanske statene. 

Før denne unionen ble etablert hadde de samme landene en økonomi- og tollunion, *'Union douanière et économique de l'Afrique centrale* (UDEAC). Denne unionen ble stiftet i 1964. Videreføringen i 1994 var et forsøk på å få til større regional integrasjon mellom medlemslandene. 

## Eksterne lenker
*
Sentralbanken for de vestafrikanske statene

**Sentralbanken for de vestafrikanske statene** (fransk: *Banque Centrale des Etats de l'Afrique de l'Ouest*, *BCEAO*) er sentralbanken for de åtte vestafrikanske statene Benin, Burkina Faso, Elfenbenskysten, Guinea-Bissau, Mali, Niger, Senegal og Togo. Avtalen som etablerte sentralbanken ble signert 12. mai 1962, og trådte i kraft 2. november samme år. 

Disse åtte landene utgjør Den vestafrikanske økonomiske og monetære union (Union économique et monétaire ouest-africaine, UEMOA), og BCEAO er sentralbank for denne unionen. 

Valutaen her er CFA Franc West &ndash; **CFAF**. Valutakoden er *XOF*. Denne er forskjellig fra CFA Franc Central som brukes i Den sentralafrikanske økonomiske og monetære union. 

Sentralbankens hovedkontor ligger i Dakar i Senegal, og dens hovedoppgaver er å
* utstede penger i unionen
* forvalte unionens valutareserve
* styre unionens pengepolitikk
* forvalte medlemslandenes statskasser
* definere lovverket for finansnæringen

Sentralbanksjef er per desember 2025 ivorianeren Jean-Claude Kassi Brou, han overtok denne stillingen i juli 2022. Han overtok etter Tiemoko Meyliet Koné, som hadde hatt stillingen siden 2011. 

BCEAO har to visesentralbanksjefer; Der Rogatien Poda og Mamadou Diop.

## Se også
*Liste over verdens sentralbanker

## Referanser


## Eksterne lenker
*
Nilsmesse

**Nilsmesse**, **nikolausdagen** eller **Sankt Nikolas-dagen**, er en ortodoks og katolsk høytidsdag som feires den 6. desember til minne om Sankt Nikolas. Dagen er avmerket på den norske primstaven med ei bispelue, bispestav eller bokstaven «N».

Den hellige Nikolas var biskop i Myra i Lykia og døde midt på 300-tallet. Han var blant annet de sjøfarendes helgen, og det ble sagt at etter nilsmesse skulle intet skip fare av havn. Andre legender forteller at han hjalp fattigfolk med gaver. Dette er én av grunnene til tradisjonen om St. Nikolas som julenissen som kommer med gaver til barna til jul. I Norge var det tradisjon for å lage eller reparere sko denne dagen.

Nilsmesse feires i Nederland og Belgia, særlig kvelden før, det vil si på nilsmesseaften, da St. Nikolas i skikkelse av Sinterklaas og hjelperen Zwarte Piet kommer med julegaver til barna.

## Se også
* Primstav

## Referanser


## Eksterne lenker
*
Allmenne, økonomiske og administrative fag

**Allmenne, økonomiske og administrative fag** (i de fleste tilfeller bare kalt «allmennfaglig») var en studieretning i norsk videregående skole. Kurset førte fram til studiekompetanse som trengs for å søke på høyskoler og universiteter.

Med skolereformen Kunnskapsløftet fra høsten 2006 ble studieretningen faset ut til fordel for studiespesialiserende utdanningsprogram. Det siste kullet på allmenne, økonomiske og administrative fag gikk ut våren 2008.

## Se også
*Generell studiekompetanse
*Studiespesialisering
Datastruktur

En **datastruktur** er innen informatikk en måte å organisere data på i en datamaskin. Ved behandling av store datamengder er det en nødvendighet å bruke gode datastrukturer slik at effektive algoritmer kan anvendes for å løse beregningene på kortest mulig tid. En god datastruktur kjennetegnes av at den minimerer antallet beregninger CPU-en må gjøre, samt at den minimerer bruken av minneplass og sørger for platelageret blir brukt minst mulig.

Generelt sett er det fire forskjellige grunnleggende operasjoner som må kunne gjøres i en datastruktur:
# Sette inn et element
# Fjerne et element
# Søke etter et bestemt element
# Teste om strukturen er tom

Mange programmeringsspråk inneholder ferdige moduler en programmerer kan bruke til å skape effektive datastrukturer. Disse ligger ferdige i språkets standardbibliotek, slik at de praktiske implementasjonene gjemmes for programmereren.

## Typer datastrukturer
Datastrukturer kan deles inn i to hovedgrupper; lineære datastrukturer, og datastrukturer som baserer seg på grafer.

Blant de lineære datastrukturene finner man lister, herunder lenkede lister. Tabeller, hashtabeller, stakker og køer er andre viktige lineære datastrukturer.

Av datastrukturene som bygger på grafteori, er trær av forskjellige typer den viktigste. Det finnes mange typer trær, de viktigste er binære søketrær og heaper. I tillegg til trær er datastrukturen kalt disjunkte mengder viktig.
Visens venner

**Visens Venner** var en norsk forening som eksisterte fra 1944 til 2007 og hadde som formål å fremme visekunstens kår og anseelse.

Foreningen ble etablert i 1944 av Bjørn Mørck i samarbeid med Jens Gunderssen, Yukon Gjelseth, Thorbjørn Egner, Bjarne Berulfsen, Jacob Dybwad, Julius Hougen og Finn Faaborg, som et norsk svar på den svenske foreningen fra 1936. Formålet var å bevare og dyrke den gode vise, og å få oppvurdert visen som kulturuttrykk. Arkitekt Odd Brochmann var foreningens første formann. Andre kjente medlemmer var Alf Prøysen, Jakob Sande, Mimmi Thommessen, Bernt Heiberg, Odd Nansen og Frode Rinnan. Utover på 1960-tallet kom også Erik Bye, Hartvig Kiran, Geirr Tveitt, Alf Cranner, Ivar Medaas, Birgitte Grimstad og Otto Nielsen med.

## Radio
*Visens Venner* hadde  tidlig i 1950-årene et eget, fast radioprogram som ble sendt på NRK.

## Nordiske søsterforeninger
I 1936 ble Samfundet Visans Vänner etablert i Sverige. Opprettelsen av den norske foreningen Visens Venner i 1944 ble etterfulgt med tilsvarende foreninger i Finland i 1945 og Danmark i 1953. De nordiske viseforeningene ga sammen ut boken *Nordisk visebok : 100 viser fra Danmark, Finland, Norge og Sverige* i 1973. I Finland fantes det på det tidspunktet hele to foreninger i Finlland; henholdsvis i Helsingfors og i Åbo.

## Bokutgivelser
Visens venner stod som utgiver av tre store visesamlinger redigert av Yuokon Gjelseth, Thorbjørn Egner, Kåre Siem og Alf Prøysen.

Boka *Tone, tekst og trubadur* ble laget til foreningens 60-årsjubileum. Den inneholder 150 viser av Visens Venners fremste kunstnere, dessuten en artikkel om foreningens historie, som Olav Bø skrev til foreningens 50-årsjubileum.
## Nedleggelse i 2007
Årsmøtet 2007 gikk med stort vemod inn for et forslag om å legge ned Visens Venner. Foreningens arkiver er overtatt av Norsk visearkiv.

## Litteratur
* *Tone, tekst og trubadur: 60 år med Visens Venner*, red. av Rigmor Falla & al. Oslo 2003: Andresen & Butenschøn ISBN 82-7694-128-1
* *[[Visens venners viser, første samling]]* 

## Se også
* Vise
* Visebølgen i Norge

## Referanser


## Eksterne lenker
* Om visekunst og foreningene i Norden (på svensk)
* Visens Venner i Danmark
Veríssimo Correia Seabra

**Veríssimo Correia Seabra** (født 16. februar 1947, død 6. oktober 2004) var en bissauguineansk soldat, kjent for å ha ledet et kupp som avsatte Kumba Ialá 14. september 2003.

## Referanser
Den østkaribiske sentralbanken

**Den østkaribiske sentralbanken** (Eastern Caribbean Central Bank - ECCB) er sentralbanken for de 8 østkaribiske statene Anguilla, Antigua og Barbuda, Dominica, Grenada, Montserrat, St. Kitts og Nevis, St. Lucia og Saint Vincent og Grenadinene. Disse 8 statene utgjør Den østkaribiske valutaunionen (Eastern Caribbean currency union &ndash; ECCU). 

ECCB ble etablert i oktober 1983, og overtok da for det tidligere valutarådet *East Caribbean Currency Authority*.

## Historie
I 1950 ble British Caribbean Currency Board (BCCB) etablert, for å utstede valuta (Østkaribisk dollar) i de britiske ovesjøiske koloniene Barbados, Britisk Guyana, Leewardøyene, De britiske Windwardøyene og Trinidad og Tobago. Trinidad og Tobago fikk sin uavhengighet fra Storbritannia i 1962, og Britisk Guyana i 1966, disse to statene løsrev seg også fra BCCB, og etablerte sine egene sentralbanker. Dette bidro til at BCCB ble oppløst, og Det østkaribiske valutarådet (East Caribbean Currency Authority, ECCA) ble etablert i 1965, for å utstede valuta i Barbados, Leewardøyene og De britiske Windwardøyene, med unntak av Grenada som ble medlem i 1968. Barbados trakk seg ut og etablerte Barbados' sentralbank i 1972. 

Den østkaribisk dollar var bundet til britisk pund fra 1965 til 1976, men har etter dette vært bundet til amerikansk dollar. 

Det østkaribiske valutarådet (ECCA) hadde imidlertid ingen myndighet over medlemslandenes økonomiske politikk og pengepolitikk, noe som gjorde at behovet for en sentralbank oppstod. Ni østkaribiske stater signerte derfor Basseterre-traktaten i 1981, som er grunnlaget for Organisasjonen for østkaribiske stater (OECS), og landene var enige om å opprette en felles sentralbank. I 1983 ble derfor Den østkaribiske sentralbanken (Eastern Caribbean Central Bank) etablert. 

## Hovedoppgaver
Sentralbanken har fire hovedoppgaver:
* Regulere pengemengden og kredittilgangen i valutaunionen
* Jobbe for stabil og lav inflasjon
* Bidra til vekst og utvikling i medlemslandenes økonomi, ved å sørge for et fungerende kreditt- og valutasystem
* Aktivt jobbe for økonomisk utvikling i medlemslandene

Hovedmålsettingen er å bidra til stabil verdi på den østkaribiske dollaren, samt å sørge for et velfungerende bankvesen, som basis for en stabil økonomisk vekst og utvikling av medlemslandene.

## Sentralbanksjef
Sentralbanksjef er pr. desember 2025 Timothy Antoine. Han har vært sentralbanksjef siden 1. februar 2016, og overtok etter Sir Kenneth Dwight Venner, som da hadde vært sentralbanksjef i 26 år. Siden september 2021 har Valda Henry vært visesentralbanksjef.

## Se også
*Liste over verdens sentralbanker

## Referanser


## Eksterne lenker
* 
*
Peter Kuper

**Peter Kuper** (født 22. september 1958) er en amerikansk tegneserietegner som er mest kjent for å tegne serien Spy vs Spy i satiremagasinet MAD, som han overtok etter den som først skapte serien, Antonio Prohias, pensjonerte seg 1990.

Foruten Kupers bidrag til den politiske antologien *World War 3 Illustrated*, har han også utgitt to bøker med Franz Kafka-bearbeidelser, og en solo-serie kalt *Bleeding Heart* (*Blødende hjerte*).

Peter Kuper må ikke forveksles med en annen amerikansk tegneserietegner med likelydende navn, Peter Kuber.

## Referanser


## Eksterne lenker
* 
*
Den østkaribiske valutaunionen

**Den østkaribiske valutaunionen** (engelsk: *Eastern Caribbean Currency Union*; forkortet **ECCU**) er en valutaunion mellom de åtte østkaribiske statene Anguilla, Antigua og Barbuda, Dominica, Grenada, Montserrat, St. Kitts og Nevis, St. Lucia og Saint Vincent og Grenadinene. 

ECCU har felles sentralbank; Eastern Caribbean Central Bank. 

## Eksterne lenker
Informasjonsside hos Den østkaribiske sentralbanken
Bergensskolen innen meteorologi

**Bergensskolen innen meteorologi** er betegnelsen  på fagmiljøet ved opprettelsen av Det geofysiske institutt («Geofysen») ved Universitetet i Bergen, fysikeren og meteorologen Vilhelm Bjerknes og hans assistenter.

Nordmannen Vilhelm Bjerknes, på den tiden verdens fremste meteorolog og bestyrer av det geofysiske instituttet ved Universitetet i Leipzig, ble i 1917 invitert hjem til Norge (etter press fra Fridtjof Nansen og Bjørn Helland-Hansen) for å organisere den meteorologiske virksomheten på det nyopprettede Geofysisk Institutt i Bergen og virke som professor der.  Dette ble opptakten til den berømte «Bergensskolen innen meteorologi», som gjorde norsk meteorologi til et mønster for andre land og er grunnlaget for all moderne værvarsling.

Gjennom Bergensskolen innen meteorologi fornyet Vilhelm Bjerknes praktisk værvarsling med nye metoder og gjorde meteorologi og klimaforsking til en eksakt vitenskap som han også omsatte i praksis.

Bergensskolens viktigste nye erkjennelse var en enkel konseptuell modell av været. Jakob Bjerknes fikk i 1919 publisert sin lavtrykksmodell. Den beskriver hvordan varm luft stiger i møte med en kaldere luftmasse og «glir» oppå den kalde luften. I møtesonen oppstår noe han kalte fronter inspirert av de nylige krigshandlingene. Begrepene varmfront og kaldfront var skapt. Litt senere føyde Tor Bergeron til en tredje fronttype som ble kalt okklusjon. Halvor Solberg sto for den matematiske formuleringen av lavtrykksmodellen. Han konkluderte at møtet mellom kald polarluft og varm luft fra tropene var et generelt fenomen med utstrekning rundt hele jordhalvkula. Dette kalte han polarfronten. Et typisk lavtrykk utvikler seg langs polarfronten. 

## Bjerknes' assistenter i perioden 1917-1926
*Jakob Bjerknes
*Halvor Solberg
*Tor Bergeron
*Carl-Gustaf Rossby
*Sverre Petterssen
*Erik Palmén
*Erik Bjōrkdal
*Svein Rosseland
*Carl Ludvig Godske
*Johan Sandström

## Eksterne lenker
* Historia til Geofysisk institutt, ved Arne Foldvik
Antonio Prohias

**Antonio Prohias** (født 17. januar 1921, død av kreft 24. februar 1998) var en tegner i satiremagasinet MAD.

Prohias kom opprinnelig fra Cuba. I mai 1960 flyktet han helt blakk til USA. Sent på 1950-tallet hadde han vært president i Cubas *Association of Cuban Cartoonists*. I sitt nye hjemland fikk han jobb hos magasinet MAD med en gang ettersom han allerede var en anerkjent tegner på Cuba, kjent for serier som *El Hombre Siniestro*, *La Mujer Siniestra* og *Tovarich*.

I MAD fant han opp serien Spy vs Spy som handler om en hvit og en sort spion som skal skade hverandre mest mulig. Prohias tegnet helt til han pensjonerte seg i 1990. Akkurat nå tegner Peter Kuper denne serien for magasinet MAD, men fortsatt står Prohias' signatur i morsealfabetet opp i hjørnet på hver eneste stripe: 

 -... -.-- .--. .-. --- .... .. .- ...

## Referanser


## Kilder
* *Spy Vs Spy Complete Casebook* (Watson-Guptill, 2001).

## Eksterne lenker
* 
*  Spy Vs Spy
Det østkaribiske valutarådet

**Det østkaribiske valutarådet** (Eastern Caribbean Currency Authority &ndash; ECCA) er forgjengeren til Den østkaribiske sentralbanken, som er sentralbanken i Den østkaribiske valutaunionen.

Valutarådet ble etablert i 1965, og erstattet av Den østkaribiske sentralbanken i 1983.

## Eksterne lenker
* Offisiell hjemmeside for Den østkaribiske sentralbanken
Spy vs Spy

**Spy vs Spy** er en tegneserie i magasinet MAD som først ble tegnet av Antonio Prohias, men etter Prohias' død blir den nå tegnet av Peter Kuper. 

Spy vs Spy (*Spion mot spion*) handler om en hvit og en sort spion skal gjøre mest mulig skade på hverandre. Spy vs Spy ble første gang trykket i MAD nr. 60 i januar 1961 og har siden blitt trykket i over 5000 sider. I 2015 ble serien 55 år gammel. Ansiktene til figurene er lett gjenkjennelige: helt spisst, og de bruker alltid hatt og en form for laboriatoriefrakk. Den hvite har en sort stripe på hatten og omvendt. Serien er spesielt populær i Tyskland.

## Spy vs Spy jr
Spy vs Spy jr. er en helt ny serie i bladet MAD kids, som er rettet mot barn, og hvor figurene selv også er mindre. I tillegg gjenkjennes figurene ved at de har en stor S på magen, den hvite har sort S og omvendt. Istedenfor spisse sko har de joggesko. De bruker våpen fra pistoler til en toalettrenser med en murstein på toppen. Det finnes også Spy vs Spy vs Spy der er det også med en dame i grått som begge spionene er forelsket i (hun vinner alltid).
Det finnes et spill til X-box og et til PlayStation 2. På 80-tallet kom det en hel serie spill til 8-bits hjemmedatamaskiner. MB lagde flere MAD spill også Spy vs Spy (og Spy vs Spy vs Spy spill) Spy vs Spy har og blitt brukt i reklamer f.eks. Mountain Dew og Pepsi.

*Spy vs Spy jr.* ble første gang utgitt i 15. november 2005.

Serien er en avlegger for barn fra tegneserien Spy vs Spy, som er opprinnelig ble skrevet av Antonio Prohias for det amerikanske satiremagasinet MAD. Serien handler om to små spioner som forsøker skade hverandre mest mulig. De har våpner som bløtkaker i metall-form og dynamitt. De kan lett bli kjent igjen på de spisse ansiktene, stor hatt, joggesko, trekantet kropp og at de har en S på magen. Den hvite har en sort S og omvent.

## Referanser


## Eksterne lenker
* Spy vs Spy
Barbados’ sentralbank

**Central Bank of Barbados** (CBB) er sentralbanken på Barbados. 

Fram til 1972 var det ECCA (Det østkaribiske valutarådet) som styrte pengepolitikken i de fleste av de mindre karibiske statene, bl.a. Barbados. 

Central Bank of Barbados ble etablert i mai 1972 for å øke landets økonomiske utvikling. 

Sentralbankens hovedoppgaver er:
* å fremme stabil inflasjon og valuta
* å fremme en sunn økonomi i landet
* å bidra til utviklingen av landets finansnæring
* bidra til at penge- og valutapolitikken fremmer en moderat men varig økonomisk vekst

Sentralbanksjef er pr desember 2025 Kevin Greenidge. Han overtok etter Cleviston Haynes i mars 2023. 

5. juli 1975 ble den barbadiske dollaren låst til den amerikanske dollaren slik at 2 barbadisk dollar = 1 amerikansk dollar. 

## Se også
*Liste over verdens sentralbanker

## Referanser


## Eksterne lenker
* 
*
Albanias bank

**Albanias bank** (albansk: Banka e Shqipërisë, eng: Bank of Albania) er sentralbanken i Albania. 

## Historie
Albania har hatt sentralbank siden 1913. Den første sentralbanken var et samarbeide mellom regjeringen og de to bankene «Wienner Bank Verein» (Østerrike-Ungarn) og «Banca Commerciale Italiana» (Italia). 

Denne sentralbanken ble imidlertid erstattet i 1925 av «Banka Kombëtare e Shqipërisë»  (National Bank of Albania), deretter «Bankën e Shtetit Shqiptar» (State Bank of Albania) fra 1944, som fungerte både som sentralbank og kommersiell bank. Dette varte til 1992 da dagens Bank of Albania så dagens lys. 

Sentalbanksystemet i Albania kan imidlertid spores tilbake til 1863, da de første forsøkene på å etablere en sentralbank startet. 

## Oppgaver og målsettinger
Bankens oppgaver i dag er bl.a:
* utarbeide og implementere landets pengepolitikk
* trykking av penger
* administrere statens reserver (statskassen)
* utarbeide og implementere landets valutapolitikk
* styre lisensene for å drive bankvirksomhet, og overvåker bankene i landet

Albanias pengepolitikk har som hovedmål å opprettholde en lav og stabil inflasjon.

## Sentralbanksjef
Pr desember 2025 er Gent Sejko sentralbanksjef, han ble utnevnt 5. februar 2015 og ble gjenvalgt for en ny femårsperiode i februar 2022. Første visesentralbanksjef Elisabeta Gjoni ble innsatt som fungerende sentralbanksjef i september 2014, da tidligere sentralbanksjef Ardian Fullani ble arrestert, i forbindelse med underslag gjort av en nyansatt i sentralbanken. 

Luljeta Minxhozi er første visesentralbanksjef, hun overtok denne stillingen i januar 2019.

Tidligere sentralbanksjefer:
*Elisabeta Gjoni (september 2014 - februar 2015) (fungerende)
*Ardian Fullani (2004-2014)
*Prof. Dr. Shkëlqim Cani (1997–2004)
*Qamil Tusha (1997 – 1997)
*Kristaq Luniku (1994 – 1997)
*Dylber Vrioni (1993 – 1994)
*Ilir Hoti (1992 – 1993)

## Se også
*Liste over verdens sentralbanker

## Referanser


## Eksterne lenker
*
Algeries bank

**Algeries bank** (arabisk: *بنك الجزائر*, fransk: *Banque d'Algérie*) er sentralbanken i Algerie. 

Den ble etablert 13. desember 1962, og har i dag til oppgave å sørge for stabil økonomi i forhold til valutakurser, kredittinstitusjoner og børsen. I tillegg har den som ansvar å sette regler for banker og andre kredittinstitusjoner i Algerie, blant annet regelverket som bestemmer hvem som skal kunne få autorisasjon til å drive bank her. 

Sentralbanksjef er per desember 2025 Salah Eddine Taleb. Han overtok etter Rosthom Fadli i mai 2022. 

## Se også
* Liste over verdens sentralbanker

## Referanser


## Eksterne lenker
*
Vålåskaret

**Vålåskaret** er Norges første fredede setergrend (1967) og ligger i den nordøstlige delen av Trollheimen i Resdalen. Grenda ligger på veien mellom Å i Orkland kommune og Rindal i Rindal kommune, omtrent 15 km fra Å sentrum.

Det er nevnt ni seterstuer og seks uthus i fredningslisten. Seterhusene er alle håndlaftet, har torvtak og er for det meste fra tidlig 1800-tallet.

Seterdrifta på Vålåskaret ble lagt ned i 1950-årene, men de fleste seterstuene er i dag bruk som fritidshus. Den stua som er minst endret har knapt vært endret i løpet av 1900-tallet.

Vålåskaret ligger idyllisk til i en slakk sørlendt skråning i nordenden av Resvatnet. Vålåskarsbekken passerer Vålåskaret og renner fra Snipvatnan til Resvatnet. Vålåskaret er et fint utgangspunkt for de som ønsker å merket sommerløype til Resfjellet (1161 moh.) som tar omtrent to timer hver vei. En ettermiddagstur er mulig til toppen av Mjuken.

## Bevaring av seterhus
Et samarbeidsprosjekt for opplæring og istandsetting av fredede bygninger er i gang  på Vålåskaret. Prosjektet kom igang etter initiativ av eiere av seterhusene og Meldal Bygdemuseum, med tilskudd fra Riksantikvaren.

## Vålåskarstevnet
Hvert år i august arrangerer Meldal Historielag Vålåskarstevnet. I over 30 år har dagsaktuelle gjestetalere fortalt historier og hatt framvisning av tidsbilder fra ulike tidsepoker.

## Galleri

File:Vålåskaret (juli 2020, bilde 01).jpg
File:Vålåskaret (juli 2020, bilde 11).jpg
File:Vålåskaret (juli 2020, bilde 14).jpg
File:Vålåskaret (juli 2020, bilde 15).jpg


## Referanser
Argentinas sentralbank

**Argentinas sentralbank** (spansk: Banco Central de la República Argentina &ndash; BCRA) er sentralbanken i Argentina. 

## Historie
BCRA ble etablert 28. mai 1935, da det tidligere Valutarådet (Currency Board) ble lagt ned til fordel for den nye sentralbanken, som en del av Argentinas reform av bankvesenet og pengepolitikken. Valutarådet hadde da eksistert siden 1899. 

Fra 1935 begynte Argentina å beregne blant annet landets nasjonalinntekt, noe som ikke var gjort før. En av hovedoppgavene i starten var å kjempe for god likviditet og sunn drift av bankvesenet, så de vedtok forbud mot transaksjoner som kunne sette dette i fare. 

I den senere tid har Argentina slitt med svært høy utenlandsgjeld og inflasjon, og sentralbanken låste den argentinske Pesosen til amerikanske dollar i perioden 1991&ndash;2002 med et 1-til-1-forhold. 

## Sentralbanksjef
Pr desember 2025 er Santiago Bausili sentralbanksjef (*Presidente*). Han overtok etter Miguel Ángel Pesce i desember 2023.

## Se også
*Liste over verdens sentralbanker

## Referanser


## Eksterne lenker
*
Armenias sentralbank

**Armenias sentralbank** (eng: **Central Bank of Armenia**) er sentralbanken i Armenia. 

## Historie
I begynnelsen av 1900-tallet var Armenia styrt av Russland. De største russiske bankene hadde filialer i de største byene i Transkaukasus. I 1914 var det ca. 10 banker i Jerevan, Armenias hovedstad. Men i løpet av borgerkrigene i begynnelsen av århundret, samtidig med en massiv undertrykkelse fra Tyrkias side, kollapset det økonomiske systemet og hele pengesystemet i Armenia. 

I oktober 1914 ble så «Det transkaukasiske kommissariat» opprettet for å styre i regionen. Da dette ble oppløst igjen i 1918, og de uavhengige republikkene ble etablert (blant annet Armenia), erklærer Armenia seg som en parlamentarisk, demokratisk republikk. Khatsjatur Karchikjan ble republikkens første finansminister. Dette finansdepartementet innehadde mye av de oppgavene og rettighetene en sentralbank normalt har. 

26. oktober 1920 ble det vedtatt en lov som etablerte Republikken Armenias Statsbank (State Bank of the Republic of Armenia). I denne perioden var det imidlertid ingen tillit til Armenias valuta, så de gamle transkaukasiske pengene ble stort sett brukt i handel med utlandet. 

Etter at sovjetregimet ble innført i Armenia, vedtok «People's Commissariat of Finance» (PCF) en bestemmelse (10. desember 1920) som nasjonaliserte alle private banker, og trakk tilbake alle pengene som da var i sirkulasjon. 22. mars 1922 ble «the State Bank of SSRA» (Soviet Socialist Republic of Armenia) etablert. 

21. september 1991 erklærte Armenia seg selvstendig republikk. I desember samme ble Statsbanken (the State Bank of SSRA) redefinert til å være en fullverdig sentralbank. Men først ved en ny sentralbanklov 27. mars 1993 fikk sentralbanken sitt nåværende navn, Central Bank of Armenia. 

## Sentralbanksjef
Per juni 2025 er Martin Galstyan sentralbanksjef (*Governor*). Han har hatt denne stillingen siden juni 2020.

Armen Nurbekyan og Hovhannes Khachatryan er visesentralbanksjefer (*Deputy governors*).

Tigran Sargsian var sentralbankens formann fra 1998 til 9. april 2008, da han ble utnevnt til landets statsminister. I juni 2008 ble Arthur Javadjan utnevnt til ny sentralbanksjef. Han hadde denne stillingen fram til juni 2020, da Martin Galstyan ble utnevnt til ny sentralbanksjef, av Armenias nasjonalforsamling.

Sentalbankstyret består av sentralbanksjefen, to visesentralbanksjefer og fem styremedlemmer.

## Se også
*Liste over verdens sentralbanker

## Referanser


## Eksterne lenker
*
Arubas sentralbank

**Arubas sentralbank** (Centrale Bank van Aruba) er sentralbanken på Aruba. 

Sentralbanken ble etablert 1. januar 1986, da Aruba løsrev seg fra De nederlandske Antiller, og ble et autonomt land underlagt Nederland. 

Sentralbanken er en egen, juridisk selvstendig enhet, og har som hovedoppgave å holde verdien av deres valuta (Arubansk florin) stabil, samt å sørge for at øyas finansnæring har en sunn drift. Den Arubanske florin har vært låst til Amerikanske dollar siden sentralbankens oppstart. 

Sentralbanksjef pr desember 2025 er Jane Figaroa-Semeleer, hun overtok etter Hassanali Mehran i september 2008. 

## Se også
*Liste over verdens sentralbanker

## Referanser
 

## Eksterne lenker
*
Bermudas sentralbank

** Bermudas sentralbank** (eng: Bermuda Monetary Authority &ndash; BMA) er sentralbanken på Bermuda. Banken ligger i Bermudas hovedstad, Hamilton. 

Sentralbanken ble etablert i 1969, og dens hovedoppgaver er:
* utstede landets penger
* overvåke landets finansnæring, herunder børsen
* sørge for finansiell stabilitet og en sunn finansnæring
* overvåke tilbudet av finansielle instrumenter som tilbys i landet
* bidra til å forhindre og oppdage økonomisk kriminalitet 
* fostre et godt samarbeid innad i finansnæringen og mellom finansnæringen og myndighetene
* foreta kontroll av valuta og gull som flyter inn og ut av landet
* være rådgiver og støttespiller overfor regjeringen og offentlig sektor i penge- og finanspolitiske spørsmål
* utøve tiltak som er nødvendige for at disse målene skal nås

Sentralbankens styreformann er pr desember 2025 Donald Scott. Han overtok stillingen 1. oktober 2021, da daværende sentralbanksjef Jeremy Cox pensjonerte seg. Visesentralbanksjef er Tammy Richardson-Augustus.

## Se også
*Liste over verdens sentralbanker

## Referanser


## Eksterne lenker
*
Bermuda Stock Exchange

**Bermuda Stock Exchange** (BSX) er børsen på Bermuda.

Den ble opprettet i 1971. I starten var den kun for innenlandske aksjer, men ble omdefinert i 1992 til å bli en internasjonal børs, som ikke lenger var non-profit. 

BSX er en moderne, full-elektronisk børs, og er full medlem av World Federation of Exchanges. 

## Eksterne lenker
*
Ian J. Macfarlane

**Ian J. Macfarlane** (født 1946) er tidligere sentralbanksjef for Reserve Bank of Australia.

Han overtok stillingen i 1996 og ble i september 2006 erstattet av Glenn Stevens.

Macfarlane har en mastergrad i økonomi fra Monash University (1969), og han har blant annet jobbet ved *Institutt for økonomi og statistikk* ved Oxford University, samt i OECD før han returnerte til Australia i 1979 og begynte å jobbe for sentralbanken der.

## Referanser


## Eksterne lenker
* Reserve bank of Australia – ''Tribute to Ian Macfarlane AC''
Aserbajdsjans nasjonalbank

**Aserbajdsjans nasjonalbank** (aserbajdsjansk: Azərbaycan Respublikasının Mərkəzi Bankı, eng: National Bank of Azerbaijan) er sentralbanken i Aserbajdsjan. Banken het fram til 2009 Azərbaycan Respublikası Milli Bankı (Azerbaijani National Bank).

## Historie
Aserbajdsjan ble annektert av Russland ved to avtaler datert 1813 og 1820. I samme periode begynte kapitalismen å innta landet, og i 1861 etablerte Russlands nasjonalbank en filial i Baku. På slutten av 1800-tallet hadde Aserbajdsjan en av Kaukasus-regionens mest utviklede finansnæringer.

Etter revolusjonen i 1917, og et års tid under russisk styre, erklærte Aserbajdsjan seg uavhengig 28. mai 1918. Den russiske nasjonalbanken fortsatte sin drift, men ved en lov av 7. mars 1919 vedtok regjeringen å opprette Republikken Aserbajdsjans sentralbank. 30. september 1919 startet denne sentralbanken sin drift.

Ikke lenge etter dette ble Aserbajdsjan en del av Sovjetunionen. Landet fikk atter sin selvstendighet 18. oktober 1991, og som en del av landets nye grunnlov ble det vedtatt å etablere landets nye sentralbank; National Bank of Azerbaijan.

## Målsettinger
Sentralbankens viktigste styringsmål er;
* stabil valuta (manat)
* utarbeide landets penge- og kredittpolitikk overfor presidenten
* utstede penger
* utøve tilbakebetaling av den nasjonale gjelden til utlandet
* bidra til beregning av fremtidig betalingsbalanse overfor utlandet

## Sentralbanksjef
Sentralbanksjef pr desember 2025 er Taleh Tahir Kazimov. Kazimov overtok denne stillingen 13. april 2022.

## Se også
*Liste over verdens sentralbanker

## Referanser


## Eksterne lenker
*
Bahamas’ sentralbank

**Central Bank of The Bahamas** er sentralbanken på Bahamas. 

## Historie
Bahamas fikk sin selvstendighet fra Storbritannia 10. juli 1973, og under et år etter dette ble sentralbanken etablert; 1. juni 1974. 

Bankens historie kan imidlertid spores lenger tilbake. I 1919 ble det etablert et *Valutaråd* (currency board), som hadde som ansvar å utstede valuta. Senere, og særlig på 1960-tallet utviklet Bahamas seg til å bli et internasjonalt banksenter, og lovverket som regulerte valutarådets ansvarsområde var ikke lenger tilpasset den nye situasjonen. Bahamas vedtok «Banks and Trust Companies Regulation Act» i 1965, som innførte krav til lisensiering og driftsmessige krav til bankene på Bahamas. Dette var imidlertid ikke tilstrekkelig for å føre tilstrekkelig tilsyn med den økende finansnæringen, noe som særlig ble tydelig i 1966-67, da det britiske pundet falt i verdi, og devaluert i november 1967. Det bahamanske pundet var bundet til det britiske pundet, men ble erstattet av bahamanske dollar i 1966, og den nye valutaen ble bundet opp mot amerikansk dollar i stedet. 

Disse endringene påførte imidlertid bankene i landet store valutatap, siden deres valutareserver hovedsakelig var i britiske pund. Dette bidro til at Valutarådet ble oppløst, og Bahamas Monetary Authority (BMA) ble etablert i 1968. BMA overtok valutarisikoen, ved å la bankene bytte overskytende valutareserver inn i bahamansk dollar. De innførte også en frivillige reservekrav for landets clearingbanker, og regjeringen utstedte statskasseveksler som finansinstitusjonene kunne investere i. Men, fortsatt manglet BMA myndigheten til å iverksette pengepolitiske tiltak, og greide ikke å håndtere pengemengdeøkningen som oppstod på grunn av den negative betalingsbalansen på slutten av 1960-tallet. Økonomiske nedgangstider og oljekrisen på 1970-tallet bidro til at Bahamas' sentralbank ble etablert i 1974. 

## Målsettinger
Sentralbanken har som mål å sørge for en stabil pengepolitikk, samt bidra til økonomisk utvikling på Bahamas. Samtidig skal de sørge for at deres finansnæring har en sunn og stabil utvikling. 

Sentralbankens hovedmål har siden 1973 vært å sørge for en stabil valuta, målt i forhold til amerikanske dollar, samtidig som den skal støtte og tillate økonomisk vekst, målt i høy produksjon og lav arbeidsledighet. 

## Sentralbanksjef
Sentralbanken ledes av en sentralbanksjef («Governor»). Pr desember 2025 er dette John A. Rolle. Han har vært sentralbanksjef siden januar 2016, da han overtok etter Wendy Craigg. Med seg har han en visesentralbanksjef («Deputy Governor»), som er Derek Rolle (siden september 2017). Sentralbankens styre skal bestå av en formann og fire direktører.   

Tidligere sentralbanksjefer:
* Wendy Craigg (2005-2015) 
* Julian Francis (1997–2005)
* James H. Smith (1987–1997)
* William C. Allen (1980–1987) 
* T. Baswell Donaldson (1974–1980)

## Se også
*Liste over verdens sentralbanker

## Referanser


## Eksterne lenker
*
Bahrains sentralbank

**Bahrains sentralbank** er sentralbanken i Bahrain. Den har hovedkontor i hovedstaden Manama. 

Sentralbanken ble etablert under navnet Bahrain Monetary Agency (BMA) i 1973, ikke lenge etter at Storbritannia trakk seg ut, slik at landet ble selvstendig. Central Bank of Bahrain (CBB) ble etablert 7. september 2006, med grunnlag i loven *Central Bank of Bahrain and Financial Institutions Law*. 

Som sentralbank og reguleringsorgan for banksektoren har sentralbanken følgende oppgaver:
* implementere landets pengepolitikk
* overvåke og regulere banknæringen
* utøve regjeringens pengebruk
* forvalte landets valutareserver

I tillegg har CBB ansvar for å sørge for at Bahrain har en sentral rolle i internasjonal finans. 

Sentralbankstyret har en formann, en viseformann, og 5 direktører som styrer hvert sitt ansvarsområde i finansnæringen. 

Sentralbanksjef er pr desember 2025 Khalid Ebrahim Humaidan. Han har hatt denne stillingen siden februar 2024.

## Se også
* Liste over verdens sentralbanker

## Referanser


## Eksterne lenker
* 
*
Bangladesh Bank

**Bangladesh Bank** (Central Bank of Bangladesh) er sentralbanken i Bangladesh.

Sentralbanken ble etablert ved lov av 1972, som gjelder fra 16. desember 1971. 

Sentralbankstyret består av 9 personer, hvorav en formann, en viseformann, tre senior regjeringsmedlemmer, og 4 medlemmer som har kompetanse innen bank, økonomi, handel, industri eller jordbruk. Disse 4 oppnevnes av regjeringen. Styreformannen er også sentralbanksjef, og pr desember 2025 er dette Ahsan Habib Mansur. Han overtok etter Abdur Rouf Talukder i 2024.

Som hovedoppgaver har banken å:
* utstede landets valuta og forvalte landets valutareserver
* styre landets penge- og kredittsystem med en målsetting om stabil inflasjon
* sørge for stabil valuta (Taka)
* bidra til høy produksjon og lav arbeidsledighet i landet

## Se også
*Liste over verdens sentralbanker

## Referanser


## Eksterne lenker
*
Rise Grønoset

**Rise Christensen Grønoset** (født Rise Vestergaard; 1930–2024) var en danskfødt norsk journalist og forfatter, bosatt i Elverum.

Hun arbeidet som journalist i *[[Østlendingen]]*, etter å ha begynt som praktikant i 1952.

Hun  var gift med forfatteren Dagfinn Grønoset (1920–2008). Hennes søster var gift med den danske politikeren Uffe Ellemann-Jensen.

## Utgivelser
* 
* 
* 
* *De satte spor-*. Kulturforlaget Brak, 2015. ISBN 978-82-90535-27-3
* *Menneskeskjebner*. Eget forlag, 2017. ISBN 978-82-303-3730-1

## Referanser
Bhutans sentralbank

**Bhutans sentralbank** (eng: Royal Monetary Authority of Bhutan &ndash; RMA; dzongkha: འབྲུག་རྒྱལ་གཞུང་དངུལ་ལས་དབང་འཛིན་; wylie:* 'brug rgyal-gzhung dngul-las dbang-'dzin*) er sentralbanken i Bhutan. 

RMA ble opprettet ved sentralbankloven av 1982, revidert av bl.a. den nyere loven om finansinstitusjoner av 1992 og den nye sentralbankloven fra 2010. RMA er medlem av Asian Clearing Union. 

## Hovedoppgaver og målsettinger
RMAs viktigste styringsmål er:
* pengemessig stabilitet; regulere pengemengden og flyten av valuta
* overvåke og regulere landets finansnæring
* sørge for at landets kreditt- og valutaforhold bidrar til en balansert økonomisk vekst i landet

## Sentralbanksjef
Sentralbankloven ble endret i 2010, slik at finansministeren ikke lenger skal være sentralbanksjef. Sentralbankloven fra 1982 (kapittel 13, avsnitt 5) lød: «The Minister of Finance shall be the Chairman of the Board» Den nye sentralbankloven (kapittel 33) lyder: «The Governor shall be the Chairperson of the Board».

RMA sin første sentralbanksjef, som ikke innehar rollen i form av å være finansminister, var *Dasho* Daw Tenzin. Han ble utnevnt 18. august 2010, og satt i denne stillingen til august 2015. Før Daw Tenzin var *Lyonpo* (minister) Kinzang Dorji leder av sentralbanken, i kraft av å være finansminister. Etter Tenzin overtok ''Dasho'' Penjore stillingen som sentralbanksjef, i desember 2015, og han ble utnevnt til en ny femårsperiode i november 2020. I desember 2025 overtok Yangchen Tshogyel som sentralbanksjef, og ble med det landets første kvinnelige sentralbanksjef.

## Se også
*Bhutansk ngultrum 
*Liste over verdens sentralbanker

## Referanser


## Eksterne lenker
*
Bolivias sentralbank

**Bolivias sentralbank** (spansk: **Banco Central de Bolivia** – BCB) er sentralbanken i Bolivia.

## Historie
BCB ble etablert 20. juli 1928, og startet sin virksomhet 1. juli 1929, men bankens historie går lenger tilbake. 

Banco Nacional de Bolivia ble etablert i 1871, og hadde rett til å utstede valuta, i tillegg til å drive utlån og innskudd. I 1911 ble *Banco de la Nación Boliviana* etablert, med enerett på ustedelse av valuta fra 1914. 

Etter dette ble arbeidet med en ny og moderne sentralbank videreført, og den 20. juli 1928 ble *Lov 632* vedtatt. Denne loven etablerte sentralbanken (*Banco Central de la Nación Boliviana*), basert på Banco de la Nación Boliviana. Dagens navn (Banco Central de Bolivia) fikk den i 1929. BCB ble nasjonalisert og statseid fra 1939, og i 1970 fikk sentralbanken oppgaven med å føre tilsyn over landets finansinstitusjoner. 

## Oppgaver og målsettinger
Hovedoppgaven er å opprettholde kjøpekraften til landets valuta (Boliviano), for å bidra til økonomisk og sosial utvikling. 

For perioden 2008 – 2012 har banken definert følgende strategiske retningslinjer:
* forbedre effekten av penge- og valutapolitikken, ved å kontrollere inflasjonen, for å bidra til økonomisk og sosial utvikling
* gjennom økonomiske modeller, bidra til økonomisk og sosial utvikling
* være en tillitvekkende institusjon, for å tjene bolivianerne
* ha en organisasjonskultur i tråd med konstitusjonelle prinsipper og verdier
* ha en tilpasset og fleksibel organisasjon, som kan iverksette økonomiske, operasjonelle og IT-messige ordninger, samt ha en effektiv kommunikasjon

## Sentralbanksjef
Sentralbanksjef (*Presidente*) pr desember 2025 er David Iván Esponoza Torrico. Han overtok stillingen som midlertidig sentralbanksjef etter Roger Edwin Rojas Ulo den 13. november 2025.

## Se også
*Liste over verdens sentralbanker

## Referanser


## Eksterne lenker
*
Bosnia-Hercegovinas sentralbank

**Bosnia-Hercegovinas sentralbank** (bosnisk: Centralna Banka Bosne i Hercegovine &ndash; CBBH, eng: Central Bank of Bosnia and Herzegovina) er sentralbanken i Bosnia-Hercegovina. 

Opprettelsen av CHHB ble gjort ved lov 20. juni 1997, og banken var i operativ drift 11. august samme år. 

Hovedoppgavene er å holde en stabil valuta, og utstede landets valuta (konvertibel mark). Valutaen er låst mot euroen slik at 1 KM = 0,51129 euro. I tillegg skal banken definere og implementere landets pengepolitikk, og skal også vedlikeholde landets betalingssystem. 

Sentralbanksjef er per desember 2025 Jasmina Selimović. Hun overtok etter Senad Softić i januar 2024, og ble med det sentralbankens første kvinnelige sentralbanksjef.

## Se også
* Liste over verdens sentralbanker

## Referanser


## Eksterne lenker
*
Bank of Nauru

**Bank of Nauru** er republikken Naurus statlige sentralbank. Banken ble grunnlagt i 1976, og tok over etter den nauriske filialen til Bank of New South Wales. Banken ligger i *Civic Centre* i distriktet Aiwo. Bankens president er Amos Cook.
Botswanas bank

**Botswanas bank** (tswana: Banka ya Botswana, eng: Bank of Botswana) er sentralbanken i Botswana. 

Botswana innledet forhandlinger med Sør-Afrika I 1972, om et pengepolitisk samarbeide. Dette samarbeidet endte opp i en pengeunion; Rand Monetary Area (RMA). Botswanas første president, Seretse Khama besluttet imidlertid i 1974 at Botswana skulle trekke seg fra RMA, og heller drive en selvstendig penge- og valutapolitikk.

1. juli 1975 ble loven om Banka ya Botswana vedtatt, og de måtte samtidig løse en del viktige politiske spørsmål rundt etableringen av en egen sentralbank og egen valuta (Pula, introdusert 23. august 1976). De viktigste avklaringene de måtte gjennom var karakteristikaene ved egen valuta, valg av valutaregime, innenlandsk rentepolitikk og prinsippene for en innenlands finansnæring. 

Pr desember 2025 er sentralbanksjefen Lesego Caster Moseki, han tok over etter Cornelius Dekop i desember 2025, etter at Dekop forlot stillingen i november 2025. 

Sentralbanken har som overordnet mål å bidra til sunne økonomiske og finansielle forhold i Botswana, og har følgende hovedmål:
* stabil valuta
* et trygt, sunt og stabilt finanssystem
* effektive betalingsmekanismer
* tillit til landets valuta
* gode forhold til internasjonale finansinstitusjoner
* effektive banktjenester til sentralbankens kunder
* gode økonomiske råd til regjeringen

## Se også
* Liste over verdens sentralbanker

## Referanser


## Eksterne lenker
*
Brasils sentralbank

**Brasils sentralbank** (portugisisk: Banco Central do Brasil &ndash; BCB) er sentralbanken i Brasil.

BCB ble etablert ved lov 31. desember 1964. 

Før BCB ble pengepolitikken i Brasil styrt av «SUMOC» (Superintendência da Moeda e do Crédito &ndash; Valuta- og kredittilsynet), Finansdepartementet og Banco Central do Brasil. Disse tre organene delte de klassiske sentralbankoppgavene seg imellom; 

* SUMOC ble etablert i 1945, for å drive landets pengepolitikk, og å bygge et fundament for en kommende sentralbank. Disse hadde ansvar for bankenes kredittregler, rentesetting m.m.
* Finansdepartementet hadde ansvar for utstedelse av penger
* Banco Central do Brasil hadde oppgavene som bank overfor staten

Det tok imidlertid lang tid før sentralbanken fungerte som en sentralbank, og fikk allokert alle disse oppgavene til seg. Først i 1988 ble oppgavene til Banco Central do Brasil overført til sentralbanken, da regelverket rundt sentralbanken ble revidert. 

Sentralbanksjef pr desember 2025 er Gabriel Muricca Galípolo. Han overtok etter Roberto Campos Neto i januar 2025. 

Bankens hovedmål er å sikre en stabil valuta (Real), og en sunn finansnæring. Inflasjonsmålet har siden 2024 vært 3,0 %, og inflasjonen var 5,53 % i juni 2025.

## Se også
*Liste over verdens sentralbanker

## Referanser


## Eksterne lenker
* 
*
Belarus’ nasjonalbank

**Belarus’ nasjonalbank** (Национальный банк Республики Беларусь) er sentralbanken i Belarus. 

## Historie
Etter oktoberrevolusjonen i 1917 ble private banker i Belarus overtatt av staten, og hypotekbankene ble lagt ned.  3. oktober 1921 bestemte Belarus’ regjering at en filial av statsbanken skulle åpnes i Minsk. Denne filialen var operativ en måned etter dette, 3. januar 1922. Denne dagen markerer starten på Belarus’ bankvesen. 

Sovjetunionen ble så etablert i desember 1922, som en union mellom Russland, Ukraina, Belarus og Transkaukasus (Georgia, Armenia og Aserbajdsjan).  Som en del av denne unionen ble statsbanken i det som var Russland (Gosbank) omformet til å bli statsbank i hele Sovjetunionen. Dermed ble også Belarus’ statsbank innlemmet i Sovjetunionens statsbank (Gosbank). 

I 1959 ble bankvesenet i Sovjetunionen omorganisert, spesialiserte banker ble oppløst, og deres oppgaver ble overtatt av Gosbank og Stroibank (en investeringsbank som ga kreditt til Staten og industrien). Fra da av var det kun Gosbank og industribanken Promstroibank som hadde filialer i Belarus.

Belarus erklærte seg selvstendig fra Sovjetunionen 27. juli 1990. I desember samme år vedtok de to lover, én om statsbanken og én om bankvesenet, disse lovene erklærte at alle banker fra Sovjetunionen som befant seg i Belarus skulle være belarusisk eiendom. Den sovjetiske statsbankens filial ble dermed Belarus’ sentralbank. Denne ligger i Minsk. 

## Sentralbanksjef
Sentralbankens styre består av en formann og 5 viseformenn. Formann og sentralbanksjef er pr mars 2025 Raman Halowtsjanka. 

## Hovedoppgaver
Sentralbankens hovedoppgaver er:
* holde stabil valutakurs (Belarusisk rubel)
* utvikle og styrke Belarus’ bankvesen
* sørge for et effektivt, pålitelig og sikkert betalingssystem i landet

## Se også
*Liste over verdens sentralbanker

## Referanser


## Eksterne lenker
*
Belizes sentralbank

**Belizes sentralbank** (eng: Central Bank of Belize) er sentralbanken i Belize. Belize har vært medlem av CARICOM siden 1974. 

## Historie
Sentralbanken ble etablert 1. januar 1982, men har sine røtter tilbake til 1894. Selv om Belize har vært selvstyrt fra januar 1964, ble det ikke løsrevet fra Storbritannia før i 1981. Etableringen av en egen sentralbank har vært viktig for landets politiske uavhengighet. 

I 1894 ble «Board of Commissioners of Currency» etablert, som var et råd av britiske representanter som styrte pengepolitikken her. Hovedoppgaven til dette valurarådet var å utstede lokal valuta, som kunne innløses i pund sterling. Valutarådet fungerte fram til 1976 ble «Belize Monetary Authority» ble etablert. Denne enheten ble etablert som et resultat av at landets nye sentralbanklov ble vedtatt; Monetary Authority Ordinance. Belize Monetary Authority hadde utvidet ansvar i forhold til det tidligere valutarådet, og fikk bl.a. ansvar for å regulere finansnæringen, iverksette pengepolitiske tiltak for å stimulere til økonomisk vekst, kontrollere inflasjonen og sørge for balanse i betalingsbalansen overfor utlandet. I tillegg fungerte de som bank for regjeringen og de andre bankene og finansinstitusjonene, og forvaltet landets valutareserver. 

Dagens sentralbank ble etablert etter at den nye sentralbankloven ble vedtatt; *Central Bank of Belize Act No. 15* av 1982. Sentralbanken ble vedtatt like etter at Belize ble løsrevet fra Storbritannia i 1981. Sentralbanken overtok oppgavene til Belize Monetary Authority, i tillegg til at den ble tillagt ansvaret for å være økonomisk rådgiver for regjeringen, samt å overvåke og regulere landets kredittvesen.  

## Oppgaver og målsettinger
Bankens hovedmålsetting er å holde stabil verdi på landets valuta (Belizisk dollar), for derved å bidra til økonomisk vekst i Belize. 

For å oppnå dette har sentralbanken følgende oppgaver:
* være økonomisk rådgiver for regjeringen
* yte banktjenester for banker, regjeringen og offentlig sektor
* utstede landets valuta
* kjøpe og selge utenlandsk valuta
* forvalte Belizes valutareserver
* være skatteinnkrever på vegne av regjeringen
* sørge for et fungerende verdipapirmarked 
* administrere Belizes pengepolitikk
* overvåke og regulere landets finansnæring

## Sentralbanksjef
Sentralbanksjef er per desember 2025 Kareem Michael. Han overtok stillingen 2. desember 2021. 

Tidligere sentralbanksjef Gustavo Manuel Vasquez trakk seg fra stillingen i august 2021, etter 19 uker som sentralbanksjef, og Michael overtok da som fungerende sentralbanksjef. Den 2. desember 2021 ble han utnevnt til sentralbanksjef, av statsminister Johnny Briceño.

## Se også
*Liste over verdens sentralbanker

## Referanser


## Eksterne lenker
*
Resfjellet

**Resfjellet** er et fjell sørvest i Orkland kommune i Trøndelag. Dessuten strekker Rindal kommune seg et stykke opp på vestsiden av fjellet. Toppen har en høyde på  meter over havet, og er det høyeste punkt i Orkland. 

Resfjellet kan regnes som det nordøstligste i Trollheimen. I klarvær er det fra toppen utsikt til blant annet Trondheimsfjorden, Vassfjellet og Sylan.

## Fotnoter


## Referanser
Mjuken

**Mjuken** er en ås i Orkland kommune i Trøndelag fylke. Den ligger mellom Resfjellet og Resvatnet og har en høyde på 761 moh. Mjuken er et mye brukt turmål for hyttefolk i området og bestiges best vest fra Vålåskaret eller øst fra Storhaugen.

## Referanser